**ПРЕДЛОГ НА ЗАКОН**

**ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗA**

**УРБАНИСТИЧКО ПЛАНИРАЊЕ**

Член 1

Во Законот за урбанистичко планирање („Службен весник на Република Северна Македонија“ бр.32/20) во член 2 во точка 23 по зборовите „отпадните води“ се додаваат зборовите „снабдување со електрична енергија, снабдување со природен гас, централно греење,“ и во точка 54 по зборовите „планско-проектна“ се додаваат зборовите „односно урбанистичко проектна“.

Член 2

Во член 5 по став (4) се додава нов став:

(5) Континуираното изработување, донесување, спроведување и следење на спроведувањето на урбанистичките планови се дејности од јавен интерес.

Член 3

Во член 18 по став (7) се додава нов став:

„(8) Содржината на документационата основа уредена во овој член, како и поблиската содржина на документационат основа пропишана во прописот од членот 24 на овој закон, се применуваат за секој конкретен план само со оние содржини што се релевантни за природата на урбанистичкиот зафат и за постојната состојба на планскиот опфат, за што одлучува донесувачот во постапката на изработка и донесување на конкретнот урбанистички план.“

Член 4

Во член 25 ставот (3) се менува и гласи:

„Планската програма за урбанистички план за подрачја и градби од државно значење и урбанистички план за вон населено место, во кои треба да се планираат сложени градби од локално значење за кои со закон е утврден јавниот интерес, или за подрачја и градби што немаат градежна или урбанистичко планска историја се изработува и врз основа на истражувања, студии или претпроектна документација за зафатот доколку донесувачот на планот ја утврди нивната потреба во годишната програма за изработка на урбанистички планови.“

По став (5) се додаваат два нови става:

„(6) Записникот за констатација се оверува и запишува во е-урбанизам најдоцна 10 работни дена по истекувањето на законскиот рок за решението, мислењето или друг акт, наместо неиздадениот акт, по што постапката за изработување и донесување на урбанистичкиот план продолжува понатаму.

(7) Стопирањето на постапката поради неиздавање на актите од ставовите (5) и (6) ќе се смета за попречување на континуираниот процес на планирањето и остварување на основните цели на системот на урбанистичкото планирање согласно овој закон и прекршување на јавниот интерес уреден во членот 5 став (5) од овој закон и ќе се санкционира како прекршок уреден во членот 89 од овој закон.“

Член 5

Во член 42 ставот (4) се менува и гласи:

„Органот надлежен за постапката за донесување или изработувачот на урбанистичките планови и урбанистичкиот проект од ставот (1) на овој член поднесува барање за добивање на услови за планирање на просторот до Агенцијата за планирање на просторот. Услови за планирање на просторот се бараат и за плански опфат за кој веќе биле издадени услови, доколку донесувачот ги смени целите и наменската употреба на земјиштето во планската програма во однос на претходната.“

Во ставот (5) зборовите „ставот (2)“ се заменувааат со зборовите „ставот (1)“.

Ставот (7) се менува и гласи:

„Кон барањето за добивање на услови за планирање на просторот се доставува предлогот на планска односно проектна програма за планот односно проектот што треба да се изработува и известување од општината, општината на градот Скопје и градот Скопје за урбанистички план, урбанистичко планска и проектна документација, релевантни за опфатот предмет на планската или проектната програма.“

Ставот (8) се менува и гласи:

„Агенцијата за планирање на просторот по приемот на барањето од ставот (4) на овој член е должна во рок од 15 работни дена да изработи елаборат за услови за планирање на просторот и да достави барање за издавање на решение согласно ставот (1) на овој член до органот на државната управа надлежен за вршење на работите од областа на просторното планирање. Со елаборатот за услови за планирање на просторот, Агенцијата е должна да достави податоци за поднесени барања за услови за планирање на просторот и за издадени изводи од просторен план релевантни за планскиот односно проектниот опфат.“

Ставот (11) се менува и гласи:

„Органот надлежен за постапката за донесување или изработувачот на урбанистичките планови и урбанистичкиот проект од ставот (1) на овој член е должен да ги надомести трошоците за изработување на условите за планирање на просторот, чија висина ја утврдува Владата на Република Северна Македонија на предлог на Агенцијата за планирање на просторот, врз основа на реално направените трошоци за издавање на условите за планирање на просторот.“

Член 6

Во член 44 ставот (7) се менува и гласи:

„Градоначалникот на општината и општината на градот Скопје односно градоначалникот на град Скопје, со потврда за заверка ја одобрува планската програма за урбанистичките планови од членот 10 став (1) точки 1, 2, 3 и 4 на овој закон, на предлог на комисијата за урбанизам од членот 38 од овој закон.“

Ставот (8) се менува и гласи:

„Планската програма за урбанистичките планови за подрачја и градби од државно значење со потврда за заверка ја одобрува министерот кој раководи со органот на државна управа надлежен за вршење на работите од областа на уредување на просторот, на предлог на комисијата за урбанизам на органот на државна управа надлежен за вршење на работите од областа на уредување на просторот.“

Член 7

Член 45 се менува и гласи:

„(1) Изборот на изработувачот на урбанистичките планови и урбанистичките проекти, односно вршителот на работите од урбанистичкото планирање, се врши на три начина:

1. Изборот е уреден со одредбите на овој закон,

2. Изборот се врши врз основа на јавен оглас согласно Законот за јавните набавки, и

3. Изборот го вршат заинтересираните правни и физички лица што го иницирале и го финансираат изработувањето на планот.

(2) Изборот на вршителот на работите од урбанистичкото планирање за работите што ги вршат Агенцијата за планирање на просторот и Јавната установа за урбанизам, се уредени со овој закон, а поточно се уредуваат во актите за нивното основање.

(3) Изборот на вршителот за работи од урбанистичкото планирање што ги вршат правни лица со лиценца за изработување на урбанистички планови, за планови и проекти финансирани со средства од буџетот на општината, општината на градот Скопје и градот Скопје се спроведуваат на начин и постапка согласно Законот за јавните набавки.

(4) Изборот на вршителот за работи од урбанистичкото планирање што ги вршат правни лица со лиценца за изработување на урбанистички планови, за планови и проекти финансирани со средства од страна на заинтересирани правни и физички лица од членот 40 од овој закон и за урбанистичките планови за подрачја и градби од државно значење за кои не е поднесена иницијативата од членот 39 од овој закон, се врши од страна на заинтересираните лица.

(5) Комисијата за јавна набавка на услуги за изработување на урбанистички планови и урбанистички проекти од ставот (3) на овој член е составена од најмалку три члена, од кои најмалку еден е стручно лице архитект урбанист.

(6) На јавниот оглас може да се пријават правни лица со лиценца за вршење на работите од урбанистичкото планирање согласно овој закон.

(7) Јавниот оглас се објавува согласно со Законот за јавните набавки, а на веб-страната на општината се објавува известување за објавениот јавен оглас.

(8) Јавниот оглас од став (1) точка 2 на овој член за постапката за јавна набавка на услуги за изработување на урбанистички планови и урбанистички проекти содржи тендерска документација со:

1. потребни податоци за планскиот односно проектниот опфат,

2. период за изработување на урбанистичкиот план и урбанистичкиот проект,

3. потребна документација за докажување и исполнување на критериумите од ставот (9) на овој член што треба да се достави,

4. рок и начин за доставување на понудата,

5. датум, време и место на отворање на понудите.

(9) Критериуми за доделување на договор на јавниот оглас:

1.         техничка и професионална способност (кадровска и техничка опременост на правното лице, референтна листа на извршени работи и претходни позитивни стручни референци од подрачјето на планскиот или проектниот опфат што е предмет на јавниот оглас), и

2.         економска и финансиска состојба.

(10) Вредноста на работите од урбанистичкото планирање се утврдува согласно тарифникот за урбанистичко планирање од член 81 на овој закон.

(11)  За особено сложени и значајни подрачја и градби, изборот на изработувачот на урбанистичкиот план и урбанистичкиот проект треба да се изврши по пат на распишување на јавен оглас за конкурс за избор на идејно урбанистичко-архитектонско решение согласно Законот за јавните набавки, при што потребата за урбанистичко-архитектонски конкурс може да биде утврден и со план од повисоко ниво на планирање. Авторот на највисоко рангираното решение станува изработувач на планот, доколку ги исполнува и другите општи услови за вршење на работи на изработување на урбанистички планови пропишани со овој закон.

(12)  Предмет на јавен оглас за конкурс за избор на идејно урбанистичко-архитектонско решение може да биде изнаоѓање на најдобро урбанистичко решение за зафатот, без обврска за избор на изработувач на планот и изработка на планот и треба да биде наведено уште во одлуката за распишување на конкурсот.

(13) Начинот на подготовка и елементите кои ги содржи јавниот конкурс за идејно урбанистичко-архитектонско решение ги пропишува министерот кој раководи со органот на државната управа надлежен за вршење на работите од областа на уредување на просторот.“

Член 8

Во член 53 ставот (5) се менува и гласи:

„Донесувачот на планот е должен на Агенцијата за катастар на недвижности со урбанистичкиот план да и ги достави и одредбите од урбанистичкиот план односно урбанистичкиот проект каде што е извршена препарцелација и каде што е извршена пренамена на земјиштето и градбите.“

Член 9

Во член 54 ставот (4) се менува и гласи:

„Земјиштето опфатено со проектниот опфат на урбанистички проект од членот 58 став (6) од овој закон добива статус на градежно земјиште освен доколку во урбанистичкиот проект биде уредено со посебна одредба дека го задржува статусот на земјоделско, шумско или друго земјиште.“

Член 10

Членот 57 се менува и гласи:

„(1) Извод од урбанистички план, урбанистичко планска и проектна документација содржи копија од графичкиот и текстуалниот дел со нумеричките податоци, општите и посебните одредби за спроведување, што се однесуваат на една градежна парцела, дел или на целиот план, урбанистичката документација и општиот акт, во зависност од потребите на барателот.

(2) За согледување на планските можности за уредување на конкретен простор, секое правно и физичко лице може да добие извод од став (1) на овој член, по поднесено барање во електронска или во писмена форма до надлежниот орган на донесувачот на планот.

(3) По доставеното барање за добивање на извод од став (1) на овој член, надлежниот орган на донесувачот на планот е должен во рок од десет работни дена, во електронска или во писмена форма, во зависност од начинот на кој е поднесено барањето, да го издаде изводот или да достави известување дека за предметниот опфат не е донесен урбанистички план или е под суспензија или е укинат.

(4) По исклучок од став (2) и (3) на овој член извод од урбанистичко планска и проектна документација за технолошки индустриски развојни зони, може да издаде и Дирекцијата за технолошки индустриски развојни зони.

(5) Формата и содржината на образецот на изводот од став (1) на овој член и барањето за издавање на извод ги пропишува министерот што раководи со органот на државната управа надлежен за вршење на работите од областа на уредување на просторот.“

Член 11

Во член 58 ставот (1) се менува и гласи:

„Урбанистички проект е планско-проектна документација што се изработува врз основа на урбанистичките планови од членот 10 став (1) точки 2, 3, 4 и 5 од овој закон односно одобрени урбанистичко-плански документации или урбанистички проекти и служи за нивна разработка и спроведување. Со урбанистичкиот проект се врши детално разработување на градежни парцели, инфраструктурата и на градежното земјиште за општа употреба за кои во урбанистичките планови не се дадени детални одредби за градење и уредување на земјиштето, како и се врши парцелацијата, уточнување и/или утврдување на трасите на инфраструктурните водови, кои не се уредени во урбанистичките планови, урбанистичко-плански документации или урбанистички проекти.“

Во ставот (2) во точката 1 зборовите „оформена во урбанистичкиот план“ се бришат.

Точката 5 се менува и гласи:

„Урбанистички проект за село за формирање на градежна парцела која ги задоволува условите за формирање на градежна парцела, пропишани согласно член 24 од овој закон, во рамки на урбанистички план за село од член 14 став (2) точки 2 и 3 од овој закон или општ акт за село кој е се уште на сила, каде што не се формирани градежни парцели, и“

По точката 5 се додава нова точка 6 која гласи:

„6. Урбанистички проект кој комбинира елементи од урбанистичките проекти од точките 1, 2, 3, 4 и 5 од овој став, содржински може да ги обедини истите во еден урбанистички проект со проектен опфат што се изработува и потврдува во една постапка, доколку истото е утврдено во проектната програма, заради урбанистичко-архитектонските потреби и техничко-технолошките специфики на градбите.“

Ставот (3) се менува и гласи:

„Урбанистичкиот проект од ставот (2) точка 1 на овој член, задолжително се изработува во случаите кога е тоа уредено со планска одредба во урбанистичкиот план, но може да се изработува и во случаи што не се уредени во планот доколку потребата од разработка на парцелата го олеснува спроведувањето на планот.“

Ставот (6) се менува и гласи:

„По исклучок од ставот (1) на овој член, урбанистички проект се изработува и за поединечни градби и инфраструктури од државно и локално значење вон населени места или вон опфат на урбанистички планови на земјоделско, шумско и друго земјиште, крајбрежни појаси и други простори за коишто не постојат услови и/или економска оправданост за донесување на урбанистички план согласно овој закон, а постои соодветен или некатегоризиран сообраќаен пристап односно услови тој да се предвиди со урбанистичкиот проект, а истиот урбанистички проект со кој се оформува една градежна парцела се изработува врз основа на обезбедени услови за планирање на просторот. Доколку со проектниот опфат на урбанистичкиот проект за линиски инфраструктурни градби и функционални делови од инфраструктурните градби, се зафаќа опфат на населено место или урбанистички план тогаш се изработува и врз основа на извод од урбанистичкиот план и во согласност со истиот. Во случај кога линиската инфраструктурна градба и функционалните делови од инфраструктурната градба не се утврдени во урбанистичкиот план, овој урбанистичкиот проект се изработува по донесена одлука на Советот на општината, општината на градот Скопје и градот Скопје за вклопување на истата во урбанистичкиот план преку постапка за измена и дополна на планот.“

Член 12

Во членот 60 во ставот (2) алинејата 2 се менува и гласи:

„- идејни проекти од архитектонска, градежна или друга соодветна техничка струка, во зависност од природата на градбите и инфраструктурите, и тоа како незадолжителен и дополнителен дел од урбанистичкиот проект доколку во проектната програма истото е утврдено.“

Член 13

Во член 62 ставот (1) се менува и гласи:

„Постапката за изработување на урбанистичкиот проект започнува со издавање на извод од урбанистичкиот план односно урбанистичката документација од страна на надлежниот орган на барање поднесено од страна на државниот орган, единицата на локална самоуправа, правното лице кое е надлежно за реализација на урбанистичката документација, односно заинтересираното правно или физичко лице за реализација на урбанистичката документација како инвеститор согласно Законот за градење. Урбанистичкиот проект се изработува врз основа на извод од урбанистички план односно урбанистичка документација.“

Ставот (3) се менува и гласи:

„По исклучок од ставот (1) на овој член урбанистичкиот проект од членот 58 став (6) од овој закон, се изработува на ажурирана геодетска подлога врз основа на прибавени услови за планирање на просторот, проектна програма со прелиминарна граница на опфат одобрена со потврда за заверка од надлежниот орган, мислење од државните органи, институции, установи и правни лица со јавни овластувања од членот 47 на овој закон, кои имаат надлежност или јавни овластувања за земјоделското, шумското и друго земјиште, како и за други посебни аспекти од подрачјето на опфатот.“

Во ставот (4) по зборовите „стручната ревизија“ се додаваат зборовите „на урбанистичкиот проект“, а зборовите „подрачјето на зафатот“ се заменуваат со зборовите “проектниот опфат на урбанистичкиот проект“.

Во ставот (7) по зборовите „од овој закон“ на крајот од првата реченица се додаваат зборовите „со кој се планира градба од втора категорија согласно законот за градење“.

Во ставот (8) по зборовите „од негова надлежност“ на крајот од реченица се додаваат зборовите „односно кога се планира градба од прва категорија или кога има предвидено градби од прва и втора категорија согласно законот за градење“.

Во ставот (11) зборовите „десет работни дена“ се заменуваат со зборовите „петнаесет работни дена“.

По ставот (13) се додава нов став (14) кој гласи:

„(14) Урбанистички проект се одобрува со потврда за заверка од страна на надлежниот орган, освен урбанистичкиот проект од член 58 став (6) од овој закон кој се одобрува со решение од страна на надлежниот орган. Изменување и дополнување на урбанистички проект се врши по постапката уредена во овој член доколку се проширува проектниот опфат или изменува намената на земјиштето. Доколку изменувањето и дополнувањето се врши во истиот проектен опфат и истата намена на земјиштето, постапката за одобрување на урбанистичкиот проект се состои само од изработување на стручна ревизија од ставот (5) од овој член и одобрување на урбанистичкиот проект од страна на надлежниот орган.“

Член 14

Во член 63 ставот (1) се менува и гласи:

„Со урбанистички проект со план за парцелација се спроведуваат урбанистичките планови од член 10 став (1) точки 2, 3, 4 и 5 од овој закон, урбанистички проект од член 58 став (6) од овој закон, како и урбанистички документации што се во сила, во чиишто плански опфати се појавува потреба од две или повеќе соседни градежни парцели од ист сопственик, или од различни сопственици кои постигнале согласност, да се формира една градежна парцела или каде што од една поголема градежна или катастарска парцела во плански опфат каде што градежни парцели не се формирани, треба да се формираат две или повеќе градежни парцели, но само доколку новоформираните градежни парцели се формирани согласно прописот за урбанистичко планирање од членот 24 на овој закон. Со урбанистички проект со план за парцелација можат да се препарцелираат и одделат како засебни градежни парцели, две или повеќе катастарски парцели што влегле во состав на една градежна парцела, без согласност од сите сопственици, под услов новоформираните градежни парцели да ги задоволуваат условите за формирање на градежна парцела пропишани во прописот за урбанистичко планирање од член 24 од овој закон што ја гарантираат нивната независна реализација.“

Во ставот (9) по зборовите „од овој закон“ запирката се заменува со точка, а зборовите до крајот на реченицата се бришат.

Ставот (10) се менува и гласи:

„Урбанистички проект со план за парцелација се одобрува со потврда за заверка од страна на надлежниот орган од член 62 став (7) од овој закон, по предходна одлука за донесување на план за парцелација од страна на Советот на општината, општината на градот Скопје и градот Скопје, со која тој станува составен дел на урбанистичкиот план и се применува по извршување на дејствијата од член 52 и член 53 од овој закон.“

Член 15

Во член 68 во ставот (2) во точката 2 зборот „пет“ се заменува со зборот „три лица,“.

Член 16

Членот 105 се брише.

Член 17

Постапките за донесување на општи акти кои започнале согласно Законот за просторно и урбанистичко планирање (“Службен весник на Република Македонија“ број 199/14, 44/15, 193/15, 31/16, 163/16, 90/17, 64/18 и 168/18) и за кои била донесена одлука за начин на реализација на општ акт од градоначалникот на општината, општината на градот Скопје до денот на влегувањето во сила на овој закон, ќе завршат согласно одредбите на законот по кој започнале.

Член 18

За спроведување на урбанистичките планови и општите акти кои биле донесени согласно Законот за просторно и урбанистичко планирање („Службен весник на Република Македонија“ бр. 51/05, 137/07, 91/09, 124/10, 18/11, 53/11, 144/12, 55/13, 163/13 и 42/14) како и согласно Законот за просторно и урбанистичко планирање (“Службен весник на Република Македонија“ број 199/14, 44/15, 193/15, 31/16, 163/16, 90/17, 64/18 и 168/18) во кои со планска одредба е предвидена изработка на архитектонско-урбанистички проект или проект за инфраструктура, на кои согласно член 97 од Законот за урбанистичко планирање („Службен весник на Република Северна Македонија“ бр.32/20) се применуваат одредбите за изработка на урбанистички проект од овој закон, се издаваат изводи, кои содржат копија од графичкиот и текстуалниот дел со нумеричките податоци, општите и посебните одредби за спроведување, што се однесуваат на една градежна парцела, дел или на целиот акт, во зависност од потребите на барателот согласно овој закон.

Член 19

Во урбанистичко планските документации кои се одобрени согласно Законот за просторно и урбанистичко планирање („Службен весник на Република Македонија“ бр. 199/14, 44/15, 193/15, 31/16, 163/16, 90/17 и 64/18), како и согласно Законот за просторно и урбанистичко планирање („Службен весник на Република Македонија“ бр. 51/05, 137/07, 91/09, 124/10, 18/11, 53/11, 144/12, 55/13, 163/13 и 42/14), кои согласно член 95 став (2) од Законот за урбанистичко планирање („Службен весник на Република Северна Македонија“ бр.32/20) се применуваат во постапките за издавање на одобрение за градење во деловите што се во согласност со урбанистичките планови што се во сила за истиот плански опфат, до нивното усогласување со одредбите на овој закон, доколку има предвидено планска одредба за изработка на архитектонско-урбанистички проект или проект за инфраструктура, се применуваат одредбите за изработка на урбанистички проект од овој закон.

Член 20

Во урбанистичко проектните документации кои се одобрени согласно Законот за просторно и урбанистичко планирање („Службен весник на Република Македонија“ бр. 199/14, 44/15, 193/15, 31/16, 163/16, 90/17 и 64/18), како и согласно Законот за просторно и урбанистичко планирање („Службен весник на Република Македонија“ бр. 51/05, 137/07, 91/09, 124/10, 18/11, 53/11, 144/12, 55/13, 163/13 и 42/14), доколку има предвидено планска одредба за изработка на архитектонско-урбанистички проект или проект за инфраструктура, се применуваат одредбите за изработка на урбанистички проект од овој закон.

Член 21

Овој закон влегува во сила осмиот ден од денот на објавувањето во „Службен весник на Република Северна Македонија.“